รองผู้บัญชาการตำรวจแห่งชาติ สั่งเตรียมกำลังตำรวจกว่าพันนาย คุมเข้มพื้นที่ศาลรัฐธรรมนูญ ตัดสินยุบพรรคไทยรักษาชาติ วันพรุ่งนี้ เตือนกลุ่มผู้สนับสนุนปฏิบัติตามกฎหมาย
พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ เปิดเผยว่า ได้สั่งเตรียมกำลังตำรวจ 8 กองร้อย หรือ 1,200 นาย รักษาความปลอดภัยพื้นที่โดยรอบศาลรัฐธรรมนูญ ที่จะมีการอ่านคำวินิจฉัยเรื่องยุบพรรคไทยรักษาชาติ ในวันพรุ่งนี้ (7 มี.ค. 62) รวมทั้ง ตั้งจุดตรวจจุดสกัด และจุดคัดกรอง โดยเฉพาะในพื้นที่รัศมี 500 เมตร จากที่ทำการศาลจะต้องปลอดภัยที่สุด และอยู่ในระยะการใช้เครื่องยิงระเบิด         ส่วนบริเวณด้านนอก ตำรวจสื่อสารได้มีการติดตั้งกล้องวงจรปิด 70 ตัว โดยรอบพื้นที่ เพื่อให้สามารถมองเห็นทุกจุดที่มีการเคลื่อนไหว รวมถึงติดตั้งระบบวิทยุสื่อสาร วิดีโอคอนเฟอเรนซ์ เพื่อเฝ้าติดตามและรายงานสถานการณ์ได้ทันที         ขณะนี้ ยังไม่มีฝ่ายใดทำหนังสือขออนุญาตชุมนุมให้กำลังใจพรรคไทยรักษาชาติ บริเวณศาล และพื้นที่ใกล้เคียง แต่หากประชาชนจะเดินทางมาศาล จะต้องปฏิบัติตัวในกรอบกฎหมาย ส่วนสื่อมวลชน ศาลไม่อนุญาตให้เข้าฟังคำวินิจฉัย แต่ได้เตรียมพื้นที่และอุปกรณ์ในการรับฟังคำพิพากษาไว้ให้ โดยศาลอนุญาตให้คู่กรณีทั้ง 2 ฝ่าย เข้าฟังคำวินิจฉัย ได้ฝ่ายละ 16 คนเท่านั้น        รองผู้บัญชาการตำรวจแห่งชาติ ยืนยันว่า การข่าวขณะนี้ยังไม่พบสิ่งผิดปกติแต่อย่างใด มั่นใจ สามารถดูแลสถานการณ์ให้เป็นไปด้วยความเรียบร้อยได้